किरण बेदी पर हवाई किराये में हेराफेरी के आरोप  
बेदी को एयर इंडिया के इकोनॉमी क्लास के किराए में 75% छूट हासिल है, लेकिन वह जहां भी सेमिनार में जाती हैं, उसके आयोजकों से पूरा किराया लेती हैं।
भ्रष्टाचार के खिलाफ मुहिम छेड़ने वाली टीम अन्ना की एक अहम सदस्य किरण बेदी पर भ्रष्टाचार के आरोप लग रहे हैं। 'इंडियन एक्सप्रेस' की खबर के मुताबिक 1979 में एक आईपीएस अधिकारी के तौर पर राष्ट्रपति से वीरता पदक पा चुकी किरण बेदी को एयर इंडिया के इकोनॉमी क्लास के किराए में 75 फीसदी की छूट हासिल है, लेकिन वह जहां भी सेमिनार में जाती हैं, उसके आयोजकों से पूरा किराया वसूलती हैं।  यही नहीं इकोनॉमी क्लास में सफर करके वह आयोजकों से बिजनेस क्लास का किराया मांगती हैं। अखबार के मुताबिक उनके पास ऐसे 12 मामलों के सबूत हैं, जो 2006 से लेकर 29 सितंबर, 2011 के बीच के हैं। इन यात्राओं के चेक इंडिया विजन फाउंडेशन के खाते में जमा हुए, जिसकी मालकिन किरण बेदी हैं।  किरण बेदी ने इस मामले पर ट्वीट करते हुए लिखा है कि ये देखकर हैरानी हुई कि इकोनॉमी क्लास में सफर करके नेक काम के लिए पैसे बचाना भी अखबारों की सुर्खियां बनता है।